google/wiki40b huggingface dataset:
Delmenhorstiske regiment

Det Delmenhorstiske regiment var et regiment av leiesoldater fra i alt seks europeiske land. Kompaniet ble trolig oppretett mot slutten av sjuårskrigen (1756-1763). Det fikk navn etter grevskapet Delmenhorst vest for Bremen.

Det delmenhorstiske regiment i Bergen

Deler av regimentet ble forlagt i Bergen etter strilekrigen i 1765. De skulle erstatte de lokale soldatene som tidligere hadde vært benyttet, blant annet for å unngå at de lokale soldatene skulle ta parti for allmuen ved eventuelle nye stridigheter. I alt kom det 700 mann til Bergen, fordelt på 7 kompanier. I 1767 ble de innkvartert på Bergenhus.
Det ble etterhvert et spent forhold mellom regimentet på den ene siden og de lokale borgere og myndigheter på den andre. Noen av stridighetene bunnet i det at flere av soldatene hadde med seg koner og barn. I tillegg fikk omkring 82 "uekte" barn som ble født i denne perioden oppgitt utenlandske soldater som fedre. Bataljonens opphold i byen medførte ekstra skattebyrder, og soldatenes lønn var så dårlig at enkelte tok seg lønnet arbeid i byen. 
Bataljonsjefen ønsket å sette opp en galge på offentlig sted, til skrekk og advarsel for mulige desertører. Han måtte nøye seg med en "knegalge" ved Fredriksberg, hvor navnene på desertørene kunne slås opp.
Som resultat av stridighetene ble to av kompaniene flyttet til Kristiansand i 1773. Resten av regimentet forlot Bergen året etter. En del soldater med familie slo seg forøvrig ned i Bergen.
Berger Idrettslag

Berger Idrettslag (stiftet 7. mars 1895) er et idrettslag fra Berger i Svelvik kommune.
Idrettslaget driver i dag med fotball og ski.

Historikk

Berger idrettslag er et av landets eldste idrettslag. Laget ble stiftet allerede i 1895. Den gang het det Trysil Knut, som senere skulle bli Berger idrettslag. Det var fotball og skisport som dominerte den første tiden. Allerede dagen etter lagets stiftelse ble det arrangert både langrenn og hopprenn på Brekkejordene. Hopplengdene var opp til 10 meter, noe som ble regnet som lange svev på den tiden.
Berger IL fikk mulighet til å bygge fotballbane, klubbhus, skibakker, lysløype og slalombakke takket være vellvillige grunneiere. Det ble skjenket grunn og gitt rett til å bruke grunn til idrettslaget slik at forskjellige idrettstilbud kunne gis til innbyggerne på Berger.
Den 16. august 1908 spilte Berger sin første fotballkamp mot et lag utenfra, Holmestrand. Resultatet av kampen ble 1-1.
1933 står vel kanskje som den største sesongen i fotballagets historie. Guttene gikk hen og ble kretsmestere i klasse A i Vestfold. Berger kom dette året til 2. runde i norgesmesterskapet.
I 1936 fikk idrettslaget mulighet til å anlegge Naslebakken. I 1938 ble det montert lysanlegg i bakken, som da var Vestfolds største lysbakke. I 1959 råtnet stillaset og laget bygde i stedet Dyrdalkollen.
I 1978 ble lagets nye lysløype til Blindevannet åpnet og i 1979 ble endelig lagets klubbhus innviet.
Fra 1965 arrangerte laget sitt eget terrengløp "Fjordløpet". Fra en sped start med 65 påmeldte i 1965, utviklet løpet seg til å bli Østlandets største terrengløp i de aldersbestemte klasser med rekord i 1976 med hele 457 påmeldte.
Trailer (film)

En trailer er en kort reklamefilm for en film, gjerne en spillefilm, og består av korte, sammensatte sekvenser eller glimt som «smaksprøver» fra filmen det reklameres for. Betegnelsen er engelsk og betyr «tilhenger». Den ble opprinnelig brukt om reklamefilmer som ble vist etter hovedfilmene på kino, men fordi publikum forlot kinosalen når hovedforestillingen var ferdig, flyttet en trailerne til før visningen av hovedfilmen.
Siden poenget med trailere er å få besøkende til filmen det reklameres for, velger man som regel de morsomste, mest actionfylte, bemerkelsesverdige eller interessevekkende klippene fra den fullstendige filmen, uten å avsløre filmens handling. Dette oppnås ofte ved at klippene vises i en annen rekkefølge enn i hovedfilmen. 
En teaser («lokker» eller «apetittvekker») er en kort trailer eller reklamefilm for den egentlige traileren som kommer seinere og er mer innholdsrik. Teaser er altså en tidligere og enklere variant som en første antydning av den kommende filmen.
Paraphileurus

Utseende

Middelsstore, kraftige, blankt svarte hornbiller. Hannen har to korte horn i pannen. Pronotum er svært kraftig punktert bortsett fra et blankt felt på hver side av midtlinjen i bakre del. Det mangler en tydelig midtfure. Dekkvingene har punkrader av svært grove punkter, på grunn av den grove punkteringen virker de knudrete.

Levevis

Larvene utvikler seg under barken på døde trær, mest løvtrær. De ser ut til å leve mest av andre insekter og vokser raskt, utviklingen tar ca. 4 måneder.
De voksne billene er aktive rovdyr som dreper og spiser andre insekter, men de spiser trolig også en del frukt. De kan leve opptil tre år som voksne.

Utbredelse

Slekten er utbredt i  Panama og det nordlige Sør-Amerika (Colombia, Venezuela, Fransk Guyana).
Andreas Baader

Bakgrunn

Baader vokste opp med sin mor, Anneliese. Hans far, arkivaren Berndt Baader, forsvant ved Østfronten henimot slutten av andre verdenskrig og det ble aldri funnet ut av hva som skjedde ham. Baader gjorde i tenårene opprør og valgte blant annet å ikke konfirmere seg og forsøkte å overbevise sin mor å slutte å feire jul. Han var en bråkmaker i skolen og kom senere i klammeri med loven i München. Dette var en av faktorene til at han på begynnelsen av 1960-tallet flyttet til Vest-Berlin. Han slapp å gjøre militærtjeneste.
Baader begynte snart å bevege seg innen studentkretser, uten å selv noensinne studere videre, og kom snart inn i den protestbevegelse som vokste frem blant studentene. Baader gjorde seg bemerket ved å ville gå til angrep med attentater. Det var også da han traff sin livsledsagerske Gudrun Ensslin.

Voldsaksjoner

I 1968 satte han fyr på et varehus i Frankfurt am Main sammen med Gudrun Ensslin, Thorwald Proll og Horst Söhnlein. De ble alle dømt til tre års tukthus, men Baader ble løslatt i påvente av ankebehandlingen, og gikk under jorden i 1969, da dommen ble rettskraftig. Han ble arrestert året etter, men samme år befridde Ulrike Meinhof, Irene Goergens, Ingrid Schubert og en annen ukjent gjerningsperson ham fra fangenskapet. Aksjonen, der Meinhof fikk møte Baader i Deutsches Zentralinstitut für soziale Fragen under påskudd av å skulle skrive en bok, blir gjerne regnet som RAFs fødsel. En av de ansatte ved instituttet ble skutt og sterkt skadet under aksjonen. Sammen med rundt 20 andre ettersøkte venstreekstremister reiste Baader til Jordan for å få militær trening av den palestinske organisasjonen Fatah.
I 1972 deltok Baader i fem bombeangrep som drepte fire og såret over 50, samt i en rekke bankran i Vest-Tyskland. Han var på det tidspunktet en av Tysklands mest ettersøkte terrorister. 1. juni 1972 ble han, sammen med RAF-medlemmene Jan-Carl Raspe og Holger Meins, arrestert etter en skuddveksling i Frankfurt. 28. april 1977 ble han, etter en rettssak som hadde vart i nesten to år, dømt til livsvarig fengsel.
Med en gisselaksjon ved den vesttyske ambassaden i Stockholm i 1975, samt bortføringen av Hanns-Martin Schleyer, som var president for den vesttyske arbeidsgiverorganisasjonen, og den parallelle kapringen av Landshut i 1977, forsøkte RAF og en palestinsk organisasjon å presse den tyske regjeringen til å løslate Baader og andre terrorister fra fengsel. Regjeringen Schmidt valgte å ikke gi etter for kravene. Om morgenen den 18. oktober 1977 ble Andreas Baader funnet skutt på cellen sin i Stammheim-fengselet. Rettsmedisineren fastslo at han hadde begått selvmord. På den ytterliggående venstresiden var det likevel en vanlig konspirasjonsteori at han ble myrdet av myndighetene, noe som f.eks. kommer til uttrykk i Odd Nerdrums kjente maleri: Mordet på Andreas Baader.
Humboldt Forum

Humboldt Forum (tysk: Humboldt Forum im Berliner Schloss) er et fremtidig museum for verdens kulturarv i Berlin, og vil holde til i det gjenoppbygde Berlins slott på Museumsinsel rett ved siden av Lustgarten og Berliner Dom.
Museet er oppkalt etter naturforskeren og oppdageren Alexander von Humboldt og hans bror, lingvisten, filosofen og utdannelsesreformatoren Wilhelm von Humboldt som har gitt navn til den humboldtske universitetsmodellen. Den skotske kunsthistorikeren Neil MacGregor, tidligere direktør for British Museum, er den første direktøren for Humboldt Forum. Humboldt Forum har British Museum som et viktig forbilde og er ofte sammenlignet med dette, og inspirert av British Museum er det foreslått at Humboldt Forum skal ha gratis adgang.
Humboldt Forum vil huse Ethnologisches Museum (grunnlagt 1873) og Museum für Asiatische Kunst (opprinnelig en avdeling av sistnevnte, også med røtter til 1873). Videre vil det omfatte to restauranter, teater- og kinosaler, og auditorium.
Museet skriver selv navnet som Humboldt Forum på både tysk og engelsk. Navnet blir på tysk ofte uformelt også skrevet Humboldtforum. Navnet Humboldt Forum betegner virksomheten i bygningen som helhet, mens Berliner Schloss er navnet på selve bygningen og Ethnologisches Museum og Museum für Asiatische Kunst betegner de enkelte museer som inngår i virksomheten.
Norgesmesterskapet i alpint 1965

Norgesmesterskapet i alpint 1965 var det norske mesterskapet i alpin skiidrett. Mesterskapet ble arrangert på Voss fra 5. til 7. mars.
Antistoff

Antistoff, eller immunglobuliner, er proteiner som dannes av de hvite blodlegemene i en organisme for å motstå skadelige fremmedstoffer, såkalte antigener. Når først kroppen har gjort dette én gang overfor et antigen, vil den vanligvis utvikle immunitet overfor sykdommen som antigenet representerer. En vanlig vaksinasjonsmetode er å tilføre kroppen små mengder ukjente antigener, slik at man på den måten stimulerer kroppen til å produsere motvirkende antistoffer.
I enkelte tilfeller kan antistoffer reagere på ufarlige stoffer, slik at de fremkaller en allergisk reaksjon.
Monoklonale antistoffer er antistoff som produseres fra en enkelt B-celle, og som dermed er et homogent protein som bare viser spesifisitet for ett enkelt antigen. Monoklonale antistoffer lages med hybridomateknikk.
Frankensteins brud

Historien

Filmen fortsetter historien om Dr. Henry Frankenstein (spilt av Colin Clive) og monsteret han har skapt (Boris Karloff). Monsteret tvinger i denne filmen vitenskapsmannen til å lage en make (Elsa Lanchester) til ham. Filmen forteller parallelt om Dr. Frankensteins giftemål med vakre Elizabeth (Valerie Hobson). Det er denne bruden tittelen henviser til, den andre bruden er monsterets.

Filmskaperne

Filmen ble skapt av William Hurlbut og John Balderston ut fra en situasjon i Mary Shelleys roman Frankenstein hvor monsteret krever en make, og fulgte således opp sine suksesser med Frankenstein, The Invisible Man og The Old Dark House.

Spesialeffekter

Den kommersielle suksessen til den originale Frankenstein-filmen gjorde det mulig for produsentene å bruke mye mer penger i denne produksjonen enn forgjengeren, som var en lavbudsjettsfilm. For eksempel er laboratoriet i denne filmen ikke bare såvidt utstyrt, men helt overfylt. Scenen der det nye, kvinnelige monsteret får liv ved hjelp av et lyn, er også sterkt forbedret i forhold til originalen. De fleste kritikere anser derfor at denne filmen generelt er en bedre film, mye takket være bedre spesialeffekter.

Oppfølgere

Filmen har skapt flere oppfølgere, dog er ingen regissert av Whale. Den neste, og siste med Boris karloff i hoverollen, var Frankensteins sønn i 1939. Filmen Gods and Monsters fra 1998 gjenspeiler James Whales liv og inneholder rekonstruksjoner av filmingen av viktige scener i Bride of Frankenstein.
Elvina går til sin faders borg

Teksten

som den sto i Procne.
1.Elina gaaer i sin Faders Borg 

I sorte, flagrende Klæder,

Hun synes at skjule dyb Hjertesorg; 

Men aldrig hun sukker eller græder:

Hver Dag hun svinder som Dugg for Sol, 

Hun seer det og smiler med stille Taal,

Bekymret den Moder tit spørger:

"Siig Dotter! hvorfore du sørger!
2.Hvi er dit Øye så sygt og mat? 

Hvi er dine Kinder så blege?

Og hvor er din Gang ved midjenat? 

Naar Søvn ditt Legem skal qvæge?"

"Ak! Moder, jeg elsker ei Dagens lys; 

Men Natten er mig saa vennlig  tys,

Og gaaer jeg ved Midnattstide, 

Og seer på de Stjerner så blide."
3."O! vogt dig, Stjernen er vist ei blid,

som Pigens Hjerte besnærer;

Og Maaneskinnet gjør Kinden hvid,

Og Midnatttaagen udtærer."

"Lad tæres Legem, lad blegne Kind!

Men sød er dog Stjerne og Maaneskin

Og Lillien haver jeg funnen, 

Som kun dufter i Midnatstunden.
4.Den Moder sukker, og tier qvær;

Men vil sitt Forsæt fordølge:

Ved Nat hun Pigen bortvandre seer, 

Saa sagte hun efter mon følge.

Bag Haugen ligger en Kirkegaard, 

Didhen den sørgende Pige gaaer,

Bag Kirkemuren bortsvæver, 

Den Moder det skuer og bæver.
5.I Natten lyser en Marmelsteen, 

Til Stenen den pigelil vanker:

"Stat op, min Elskede! kom, min Ven!" 

Paa Graven hun saktelig banker.

Brat revner Stenen, og underfuld

En Dødning stiger af sorten Muld;

 – Ak! hellige Christ! dig forbarme! -

Hun synker udi hans Arme.
6.Hun læner sit Hoved op til hans Bryst, 

Tæt Læber med Læber sig møde,

Og Pigen hensmelter i rædsomme Lyst,

Og klynger sig fast til den Døde;

Paa Graven de sidde som Brudgom og Brud,

Og hviske saa sagte i Natten ut:

"O! Yngling, naar vil du modtage 

For evig din elskede Mage.
7."I Morgen Pige du vorder min Viv, 

Saa skal jeg dig evig omarme;

Thi nu har jeg drukket dit sidste Liv, 

Udsuget din siste Varme,

Ved kirkegaardsdøren den Moder staar, 

Og gyser og hører de Rædselsord,

Hun blegner og styrter til Jorden, 

Som knust af Himmelens Torden,
8.Ak! beed for din syndige Sjæl en Bøn!

Beed Barn! og flye med din Moder!

O! vee dig Dødning! – du est min Søn, 

O! Dotter, det er din Broder”.

Den Døde hører det Angestskrig,

Og bleg og langsom han hæver sig:

”Tie stille Moder! Tie stille!

Ei Blod kan Sjælene adskille.
9.Paa Jorden gjelder det store Bud;

Men ikke i Aandenes Rige,

I Døden vorde vi Brudgom og Brud 

Hos Gud samles Lige med Lige.

Gak hjem, og tag din Dotter ved Haand! 

I Morgen samles vi Aand med Aand,

Farvel –  hør Hanerne gale,

De  Døde til Graven de kalde.
Domtårnet i Utrecht

Domtårnet (nederlandsk: Domtoren) i Utrecht er det høyeste kirketårnet i Nederland med 112,5 meter, og det gotiske tårnet er byens symbol.
Tårnet var en del av St. Martin-katedralen, i Utrecht bare kalt Domkirken, og ble bygd mellom 1321 og 1382.
På grunn av pengemangel ble katedralen ble aldri ferdigstilt, og etter at det uferdige midtskipet kollapset etter en storm i 1674 ble Domtårnet et frittstående tårn.
Tårnet står på stedet hvor byen Utrecht oppsto for nesten 2000 år siden.
Og jorden skal beve

Og jorden skal beve er en science fiction-antologi redigert av Bing & Bringsværd og utgitt som nummer 72 av Lanterne-bøkene under vignetten Lanterne science fiction av Gyldendal Norsk Forlag i 1967. Novellene i antologien har den tredje verdenskrig som felles tema. Redaktørene har selv oversatt alle novellene og organisert dem som om de var en roman - med anbefaling om å lese dem i rekkefølgen de har fått i boka.
Jiangsheba-demningen

Jiangsheba-demningen er en demning med et vannkraftverk i elva Min, ei venstre sideelv (øst for Dadu He-elva) til midtre Chang Jiang i provinsen Sichuan i det sørlig-sentrale Kina. Installert effekt er 128 MW.
Vakuumering

Vakuumering eller vakumering (også kjent som vakuumpakking) er en prosess for å skape vakuum (et lufttomt rom). Metoden er ideell til å konservere mat med, spesielt for kortere tid. Vakuumet hindrer oksidering og vekst av mikroorganismer, slik at maten blir holdbar i noe lengre tid enn i sin ferske tilstand. Vakuumering hindrer imidlertid ikke vekst av stafylokokker og bakterien Clostridium botulinum.
I tiden før moderne maskiner gjorde sitt inntog på markedet, brukte folk graving for å hindre oksidering og vekst av mikroorganismer. I dag brukes moderne vakuumeringsmaskiner, som pakker maten i plast og fjerne luften. Holdbarhetstiden er imidlertid gjerne ikke like god, men anvendelsesområdet er så bredt at det langt overstiger denne lille bakdelen. Smak og egenskaper beholdes dessuten mer i tråd med det opprinnelige produktets potensial.
Slottskirken (Varberg)

Varberg slottskirke var en kirke i festningsanlegget Varberg slott, i byen Varberg i Halland. 
Kirken har trolig blitt til på slutten av 1500-tallet. Den første omtale av den ses i forbindelse med lensmann Anders Kjeldsen Bings død i 1589. Det var muligvis Bing som i sin embetsperiode fra 1572–89, hadde tatt initiativet til innredning av kirken. 
Den var oppført i gråsten med temmelig tykke murer, med tegl innvendig omkring vinduer, øvre gavler og på gulvet. Taket besto av bjelker og planker med stolper under, og det fantes etasjer både over og under. Kirkens inngang var gjennom våpenhuset, og det var tre vinduer ut mot borggården og et oppe på den vestlige side ut mot volden. 
I tårnet fantes et tårnurverk og det var i 1610 to ringeklokker.
Jordan Sullivan

Familiehistorie

Hun har en bror, Ben som døde av blodkreft, en søster, Danni og om foreldrene hennes vet vi at faren hennes het Quinn og døde for flere tiår siden, mens Jordans mor som foreløpig er usett lever i beste velgående. Jordan har besøkt moren sin ved flere anledninger både med og uten barna sine.

Trivia

The Janitor, vaktmesteren har lest i journalen hennes at hun er manisk depressiv. Hun er nokså ondskapsfull og forsvarer seg med at det kommer av at hun har hatt en vond barndom, men innrømmer overfor Dr. Elliot Reid at det ikke er tilfelle og at hun ikke egentlig vet hvorfor hun er så slem og egoistisk som hun er. Det nevnes at hun har silikon i brystene og leppene, og at hun stadig vekk tar Botox, så mye at ansiktet hennes stivnet fullstendig i en episode.
Det gamle ærverdige kors

Norsk versjon

Carl Hanson har skrevet en norsk tekst. Den norske tittelen som er mest kjent, er «Det gamle ærverdige kors». Det finnes nemlig to norske utgaver av teksten. Den ene begynner slik: «I det fjerne jeg skuer et eldgammelt kors», den andre «På en høy langt her fra». Den er laget av T.B. Barratt
Anatistini

Utseende

Middelsstore, grønne eller rødbrune biller. Antennene har 10 ledd.
Kroppen er avlangt oval, uten påfallende hår, beina forholdsvis lange.

Levevis

Larvene lever i jorda av røtter, mens de voksne insektene kan finnes gnagende på blader. 
Artene finnes fortrinnsvis i tåkeskog i fjellområder. De vokens billene kommer gjerne til lys.

Utbredelse

Gruppen finnes bare i den Neotropiske økosonen, fra Honduras i nord til Mato Grosso i sør.
Desi Bouterse

Bakgrunn

Bouterse vokste opp i den nederlandske kolonien Surinam. Fra 1968 til 1975 bodde han i Nederland, der han giftet seg Ingrid Figueira i 1970. De ble senere skilt, etter å ha fått to barn.
Bouterse fikk militær utdannelse i Nederland.

Leder for militærstyret

Han tjenestegjorde i hæren etter Surinams uavhengighet og grep makten i landet ved et militærkupp i 1980. Han ble landets sterke mann, selv kontrollerte de som ble innsatt i formelle posisjoner. Bouterse har erkjent politisk ansvar for desemberdrapene i 1982, da militærregimet drepte 15 opposisjonelle, men benektet at han selv var direkte involvert. En rettssak om ansvaret for drapene, der Bouterse er en av 25 tiltalte, har gått for retten siden 2007. Fra 1986 ledet Bouterse den militære kampen mot opprørere, ledet av hans egen tidligere livvakt, Ronnie Brunswijk, i jungelen.
I 1987 tillot Bouterse at det ble holdt valg og at en ny regjering ble dannet, men han fortsatte som sjef for hæren og avsatte i 1990 igjen regjeringen. Maktovertagelsen i 1990 er kalt «telefonkuppet», fordi den ble gjennomført ved at Bouterse ringte presidenten for å meddele at han var avsatt. I 1991 vendte Surinam igjen tilbake til sivilt styre og Bouterses makt avtok. 
Bouterse ble i 1999 av en nederlandsk domstol dømt til 11 års fengsel for narkotikasmugling. Han ble deretter ettersøkt av Interpol.

President

Bouterse leder Nationale Democratische Partij. Ved valget i 2010 organiserte han koalisjonen De Mega Combinatie, som vant 23 av 51 mandater i parlamentet. Etter å ha sikret seg støtte fra tidligere motstandere, blant dem Ronnie Brunswijk, skaffet han seg flertall for sitt presidentkandidatur i nasjonalforsamlingen. 
Umiddelbare internasjonale reaksjoner og fra menneskerettighetshold uttrykte bekymring for at Bouterse igjen kom til makten, både på grunn av hans fortid som militærdiktator og fordi Bouterse har gitt sin kone offentlige oppdrag og utnevnt sin narkotikadømte sønn til en stilling i ledelsen for Surinams antiterrorenhet.
Mens forholdet til Nederland ble dårligere ved Bouterses tiltreden, har han som president ført Surinam i nærmere samarbeid med Venezuela og Cuba. Forholdet til USA har vært avhengig av Surinams innsats i bekjempelse av narkotikasmugling, en innsats som har fortsatt under Bouterse. I hans presidentperiode er forholdet til Frankrike, som Surinam deler grense med ved departementet Fransk Guyana, styrket.
Sokna

Stedet

Stedet har hatt egen kirke, Lunder kirke, og menighet siden før svartedauden kom i 1349. Strømsoddbygda kapell ligger også under Lunder menighet. Stedet har dessuten egen barne- og ungdomsskole, Sokna skole, lokal brannstasjon (frivillig), kafé, dagligvareforretning, bensinstasjon m.m. 
Gjennom Sokna  er det bygd miljøgate. En ny dagligvareforretning ble åpnet i mai 2014.
Sokna har hatt eget poståpneri siden 1. november 1855. Til å begynne med het det Lunder poståpneri, men fra 1909 var navnet Sokna poståpneri. I dag er funksjonen som poståpneri tillagt den lokale bensinstasjonen.

Natur og næringsliv

Sokna ligger tett på store friluftsområder, som Holleia, Brekkebygda, Strømsoddbygda og Ådalsfjella. Det er heller ikke langt til Hønefoss (rundt 23 km) og Norefjell (rundt 32 km). Den største arbeidsgiveren i bygda er i dag sagbruket Moelven Soknabruket, eller Soknabruket som det kalles lokalt.